KIRJALLINEN KYSYMYS E-2764/01 esittäjä(t): Jonas Sjöstedt (GUE/NGL) komissiolle. Patenttisuoja tulee kalliiksi pienyrityksille.



Virallinen lehti nro 081 E , 04/04/2002 s. 0207 - 0208



KIRJALLINEN KYSYMYS E-2764/01 esittäjä(t): Jonas Sjöstedt (GUE/NGL) komissiolle (9. lokakuuta 2001) Aihe: Patenttisuoja tulee kalliiksi pienyrityksille Ruotsalaiset pienyritykset ovat kritisoineet niin kutsuttua hyödyllisyysmallisuojaa siitä, että se estää muiden yritysten kuin omistajan toimintaa, ja juuri tämä vaikuttaa moniin pieniin yrityksiin. Hyödyllisyysmallisuoja tarjoaa suuryrityksille mahdollisuuden hankkia järjestelmällisesti suojaa laajoilla aloilla. Esimerkiksi japanilaiset ja amerikkalaiset yritykset hankkivat tällaista laaja-alaista suojaa, mistä on seurauksena, että pienten, vähävaraisten yritysten liikkumavapaus kaventuu huomattavasti. Pienen yrityksen on vaikea toimia teknisellä alalla, jolla on paljon patentteja ja hyödyllisyysmalleja. Lisäksi se tulee sille kalliiksi. Onko komissio samaa mieltä siitä, että hyödyllisyysmallisuojan käytöstä voi olla seurauksena yllä kuvattu tilanne? Mitä komissio aikoo tehdä sen valvomiseksi ja estämiseksi, että suurten yritysten laaja-alainen suojautuminen vaikuttaa haitallisesti pienyrityksiin? Frederik Bolkesteinin komission puolesta antama vastaus (14. marraskuuta 2001) Keksintöjen hyödyllisyysmallisuojaa pidetään yleisesti joustavampana ja halvempana suojamuotona kuin patenttisuojaa. Siksi sen usein katsotaan sopivan hyvin yrityksille, joilla on toimintaa vain joillakin innovaatioaloilla, ja etenkin pienille ja keskisuurille yrityksille (pk-yritykset). Komissio on kuitenkin tietoinen siitä, että tämä suojamuoto voi aiheuttaa etenkin pienissä yrityksissä huolestuneisuutta jäsenvaltioissa, joissa hyödyllisyysmallisuoja ei vielä ole käytössä, kuten Ruotsissa. Komissio ei sitä vastoin ole tietoinen arvoisan parlamentin jäsenen esittämien seikkojen kaltaisista pieniä yrityksiä kohdanneista erityisongelmista jäsenvaltioissa, joissa hyödyllisyysmallisuoja on jo käytössä ja joissa sitä on käytetty joissakin tapauksissa jo useita vuosia. Komissio katsoo kuitenkin, että hyödyllisyysmallisuojan antama suoja voi joissain tapauksissa johtaa väärinkäyttöön, ja komissio on ottanut sidosryhmien ilmaisemat huolenaiheet huomioon keskustellessaan ehdotuksesta Euroopan parlamentin ja neuvoston direktiiviksi keksintöjen hyödyllisyysmallisuojaa koskevan lainsäädännön yhdenmukaistamisesta(1). Tämän vuoksi komissio esittikin muutetussa ehdotuksessaan(2) joitakin säännöksiä Euroopan parlamentin lausunnon pohjalta(3). Näillä säännöksillä on tarkoitus torjua hyödyllisyysmallisuojan väärinkäyttöä oikeusvarmuutta, avoimuutta ja kolmansien osapuolten oikeuksia vahvistamalla. Tehtyihin parannuksiin kuuluivat keksintötoiminnan parannettu määritelmä, kolmansien osapuolten eikä ainoastaan hakijoiden mahdollisuus pyytää tutkimusselonteon laatimista tekniikan tasosta, tutkimusraportin liittäminen asiakirjoihin ja velvoite laatia tutkimusraportti oikeuskanteen vuoksi tai kun suojan kesto on yli kuusi vuotta. Muutettu ehdotus sisältää säännöksen direktiivin seurannasta, mikä on tärkeä huomio, jos parlamentin jäsenen huolet osoittautuisivat aiheellisiksi. Komissio voisi siten kolme vuotta direktiivin saattamisesta osaksi kansallista lainsääntöä ehdottaa mahdollisia mukautuksia, joita järjestelyyn olisi tehtävä. (1) EYVL C 36, 3.2.1998. (2) EYVL C 248 E, 29.8.2000. (3) EYVL C 175, 21.6.1999.